text: Drømmen om den nye Tarok
  22 august 2012 kl. 16.35
  Danmarkshesten Reggae La Marc er solgt på små anparter i Billund og omegn. Nu har La Marc kvalificeret sig til derby og 457 heste-ejere håber, at La Marc er den nye Tarok.
  At eje en hest, der kvalificerer sig til derby, er enhver trav-hesteejers store drøm. Nu kan 457 ejere glæde sig over, at deres hest er blandt de bare 12 ud af 700 fire-årige hopper, der skal løbe det prestige-fyldte derby på lørdag på Charlottenlund Travbane.
  Reggae La Marc er Billund Travbanes Danmarkshest.
  Alle landets travbaner solgte sidste år hver deres Danmarkshest på anparter for at få flere til at interessere sig for travsporten. Reggae La Marc er indtil videre den eneste, der for alvor har succes.
  